海月堂觀濤
作者：胡仲弓
朝代：宋

paragraphs: 青天與海連，羲娥代吞吐。
封姨助餘威，陽侯倏起舞。
或奔千丈龍，或轟萬疊鼓。
蓬弱此路通，祇界一斥鹵。
浩浩無津涯，尾閭闢地戶。
嬴女驅鮫人，獻怪扶桑府。
琛球來百蠻，玭珠還合浦。
獨立象岡外，身世等一羽。
宇宙納溟渤，萬山齊傴僂。
清風與明月，造物不禁取。
臨流喜得句，玉欄失笑拊。
眺望此一時，澒洞注千古。
安得捲上天，霈作天下雨。